wickkiey/tamil-wikipedia-chunked huggingface dataset:
# நசீம் அகமத்

**நசீம் அகமத்** (*Naseem Ahmad*) என்பவர் முன்னாள் ஆட்சிப் பணியாளர் ஆவார். 1972 ஆம் ஆண்டில் அரியானா மாநிலத்திலிருந்து இந்திய நிர்வாகப் பணியில் இருந்த இவர் அலிகார் முசுலீம் பல்கலைக்கழகத்தின் முன்னாள் துணை வேந்தராகவும் இருந்தார். இங்கு 2002 முதல் 2007 ஆம் ஆண்டு வரை துணை வேந்தராக இவர் பணிபுரிந்தார் . தற்போது இவர் இந்தியாவின் சிறுபான்மையினர் தேசிய அமைப்பின் தலைவராக உள்ளார்.  
1972 தொகுதி அரியானா மாநிலப் பிரிவு ஓய்வுபெற்ற இந்திய ஆட்சிப்பணியாளரான இவர் முன்னதாக 1971 முதல் சூன் 1972 வரை உத்தரப் பிரதேச நீதித்துறை குடிமைப்பணி உறுப்பினராகவும் இருந்தார் .
# மாதவரம் பால் காலனி

**மாதவரம் பால் காலனி** (*Madhavaram Milk Colony*) சென்னை மாவட்டம், மாதவரம் வட்டம், சென்னை மாநகராட்சியின் வடக்கில் அமைந்த மாதவரம் மண்டலத்தில் அமைந்துள்ளது. சென்னை வடக்கு பகுதியில் உள்ள மாதவரம் பால் பண்ணை காலனியில் 5000 க்கும் அதிகமான மக்கள் வசிக்கின்றர். சென்னையில் முதல் கூட்டுறவு பால் உற்பத்தி தொழிற்சங்கம் அமைக்கப்பட்டதன் காரணமாக, இந்த இடம் மாதாவரம் பால் காலனி என்று அழைக்கப்பட்டது. ஒரு பெரிய மருந்து நிறுவமான *ரெட்டார் லேபாரட்டரி* மற்றும் *மெடிமிக்ஸ்* மூலிகை *சோப்* உற்பத்தி நிறுவனமும் இங்கு உள்ளது. கூடுதலாக, பனை திட்டம் மற்றும் தோட்டக்கலை சங்கம் இங்கு அமைந்துள்ளது. பால் காலனியில் உள்ள உள்நாட்டு விலங்குகள் பூங்கா சென்னை மற்றும் அதன் சுற்றுப்புறங்களில் உள்ள குழந்தைகளின் ஈர்ப்பு ஆகும்.
# மாதவரம் பால் காலனி

## மதம் மற்றும் தெய்வம்

- ஸ்ரீ அருள்மிகு பொன்னி அம்மன் திருக்கோயில் - மாதவரம் பால் காலனி குடியுருப்பு
- ஸ்ரீ துளுக்கநாதம்மன் கோயில் - மாதவரம் பால் காலனி குடியிருப்பு (எம்.எம்.சி. பிரதான சாலை)
- பெருமாள் கோவில் (காமராஜ் சாலை, இடைமா நகர்)
- முத்துமரியாமன் கோவில் (காமராஜ் சாலை, பெரியமத்தூர்)
- அரசமர விநாயகர் கோயில் (காமராஜ் சாலை, பெரியமத்தூர்)
- சாய் பாபா கோயில் (வங்கி காலனி)
- ஸ்ரீ சர்வ சக்தி கணபதி ஆலயம் (வங்கி காலனி 5 வது தெரு)
- சென்னை பெந்தேகோஸ்டல் அசெம்பிளி தேவாலயம் (கணபதி நகர்)
- மசூதிகள்
# மாதவரம் பால் காலனி

## இடம் மற்றும் சூழல்கள்

பெரும்பாலும் "எம்.எம்.சி" அல்லது *பால் காலனி* என அழைக்கப்படும் மாதவரம் பால் காலனி சென்னை நகரின் வடக்கே அமைந்துள்ளது. இது கிழக்கில் கொடுங்கையூர் பகுதியையும், மேற்கில் மாதவரம், தெற்கே மூலக்கடையும், வடக்கில் மாத்துர் எம்.எம்.டி.ஏ வையும் இணைக்கிறது. இப்பகுதியில் முக்கிய சாலையாக் பால் காலனி சாலை உள்ளது. சென்னை நகர எல்லைக்குள் (சென்னை மாநகராட்சிக்கு) இந்த இடம் இருக்கிறது என்றாலும், இந்த இடம் மிகவும் அமைதியானது, அமைதியான மற்றும் நகர்ப்புற வாழ்க்கையிலிருந்து பிரிந்திருக்கிறது. இங்கே இயற்கை சூழ்நிலையைப் கொண்ட ஒரு கிராமமாக திகழ்கிறது. இது பல மக்களை இங்கு ஈர்க்கிறது, எனவே இந்த இடம் பல தமிழ் திரைப்படங்களுக்கான திரைக்கதையாக விளங்குகிறது. முக்கிய நுழைவாயிலில் இருந்து கால்நடை பல்கலைக்கழக வளாகத்திற்கு வலதுபுறம் மரங்கள் (குறிப்பாக பனை மரங்கள்) மற்றும் சாலையின் இருபுறங்களிலும் கால்வாய்களால் சூழப்பட்டுள்ளது, இது ஒரு பொதுவான கிராமத்தை பிரதிபலிக்கிறது. சென்னை மாநகரத்தின் 200 கோட்டங்களில் மாதவரம் பால் காலனியும் உள்ளது. சென்னை மாநகரத்தில் மண்டலங்களில் இது 3 வது இடத்தில் உள்ளது.
# மாதவரம் பால் காலனி

## போக்குவரத்து

பெருநகர போக்குவரத்துக் கழகம் (எம்.டி.சி) சென்னை நகரத்தின் மற்ற முக்கிய பகுதிகளிலிருந்து பயணிகள் பேருந்துகளை மாதவரம் பால் காலனிக்கு இயக்குகிறது. மாதவரம் மில்க் காலனி வழியாக பல பேருந்துகள் இயங்குகின்றன. அவற்றில் சில:
# மாதவரம் பால் காலனி

## கல்வி நிறுவனங்கள்

மாதவரம் பால் காலனி ஒரு நல்ல கல்வி நிறுவனங்களைக் கொண்டுள்ளது. அவற்றில் ஒரு சில கல்லூரிகள் / பல்கலைக்கழகங்கள் / நிறுவனங்கள்:  
- தமிழ்நாடு கால்நடை மற்றும் விலங்கு அறிவியல் பல்கலைக்கழகம் (டானுவாஸ்)
- தமிழ்நாடு மீன் ஊட்டச்சத்து மற்றும் உணவு தொழில்நுட்ப கல்லூரி டாக்டர் ஜே.ஜெயலலிதா ஃபிஷரிஸ் பல்கலைக்கழகம் (TNJFU)
- டாக்டர்.ஜே.ஜெயலலிதா மீன்வள பல்கலைக்கழகம் (TNJFU)
- தோட்டக்கலை பயிற்சி மையம்
- தோட்டக்கலை மேலாண்மை நிறுவனம்
- விவசாய கூட்டுறவு ஊழியர்கள் பயிற்சி நிறுவனம்
- ஜெயகொவிந்த் ஹரிகோபால் அகர்வால் அகர்சன் கல்லூரி
- கோழிப்பண்ணை அறிவியல் மற்றும் மேலாண்மை நிறுவனம்  
**மிகவும் பிரபலமான மத்திய கல்வி வாரிய பள்ளிகள்:**  
- கிரீன்ஃபீல்டு சென்னை சர்வதேச பள்ளி
- வேலம்மாள் நியூ ஜென் பள்ளி
- எவர்வின் வித்யாஸ்ரம் பள்ளி
- கே.சி. தோஷிநிவால் விவேகானந்தா வித்யாலயா பள்ளி
- ஸ்ரீ சைத்தன்யா டெக்னோ பள்ளி  
**மிக பிரபலமான மாநில / மெட்ரிக் பள்ளிகள்:**  
- செயின்ட் தாமஸ் மெட்ரிகுலேஷன் மேல்நிலைப்பள்ளி
- போஸ்கோ அகாடெமி மெட்ரிக்லேஷன் மேல்நிலைப்பள்ளி
- அரசு மேல்நிலைப்பள்ளி
- பத்மா பிரகாஷ் மெட்ரிகுலேஷன் மேல்நிலைப்பள்ளி
- ராமகிருஷ்ண மெட்ரிகுலேஷன் மேல்நிலைப்பள்ளி
- செயின்ட் ஆன்ஸ்'ஸ் பெண்கள் உயர் நிலைப்பள்ளி
- செயின்ட் ஆன் மெட்ரிக் மேல்நிலை பள்ளி
- செயின்ட் ஜோசப் மெட்ரிக் மேல்நிலைப்பள்ளி
- செயின்ட் தாமஸ் பள்ளி
- ஸ்ரீ சக்தி மெட்ரிகுலேஷன் பள்ளி
- மாதவரம் அரசு உயர்நிலைப்பள்ளி
# மாதவரம் பால் காலனி

## மருத்துவமனைகள் மற்றும் சுகாதாரம்

- மாதவரம் பால் காலனி அரசு மருத்துவமனை
- கே. எம் பல்நோக்கு சிறப்பு மருத்துவமனை
- முராரி மருத்துவமனை
- செயின்ட் ஆண்டனி மருத்துவமனை
- ஆனந்த் மருத்துவமனை
- பாத்திமா நர்சிங் ஹோம்  
| அன்னாய் வேளாங்கன்னி நகர் | எம்.சி.ஜி அவென்யூ | ரமணா அவென்யூ | மாதவரம் கூட்டுறவு நகர் |
| --- | --- | --- | --- |
| மூலச்சத்திரம் | மீனாட்சி பாரதி கூட்டுறவு நகர் | கம்பன் நகர் | பால் காலனி குடியிருப்பு |
| வங்கி காலனி | சி.கே.எம் நகர் | மேத்தா நகர் | கிரேட் அவென்யூ |
| குமாரபுரம் | பன்னி காலனி | வெங்கடேஸ்வரா காலனி | திருவள்ளூர் நகர் |
| இடைமா நகர் | கே.கே.ஆர் தோட்டங்கள் | அசீஸி நகர் | மாசிலாமணி நகர் |
| அருள் நகர் | வேணுகோபால் நகர் | கம்பன் நகர் | ஆவின் முக்கிய வாயில் |
| மாத்தூர் எம்.எம்.டி.ஏ | பெரிய மத்தூர் மற்றும் சின்ன மத்துர் | தாமரை குளம் சாலை - பொன்னியம்மன் மேற்கு | வடபெரும்பாக்கம் |
| கொசப்பூர் | மஞ்சபக்கம் - இன்னர் ரிங் (100 &nbsp; அடி) சாலை |  |  |
மாதவரம் பால் காலனி பெரம்பூரில் இருந்து 7 கி.மீ தூரத்திலும், அண்ணா* நகரிலிருந்து 11 கி.மீ தூரத்திலும், &nbsp; திருவொற்றியூரிலிருந்து* 10 கி.மீ தூரத்திலும் அமைந்துள்ளது. பெரம்பூர் ரயில் நிலையம் அருகிலுள்ளது, மற்றும் சென்னை சென்ட்ரல் 6 கி.மீ தூரமாகும்.
# அனில் குமாரி மல்கோத்ரா

**அனில் குமாரி மல்கோத்ரா** (*Anil Kumari Malhotra*) என்பவர் ஓர் இந்திய ஓமியோபதி மருத்துவர் ஆவார். இவர் தில்லி பல்கலைக்கழகத்துடன் இணைந்த நேரு ஓமியோபதி மருத்துவக் கல்லூரி மற்றும் மருத்துவமனையின் முதல்வராகப் பணியாற்றினார். அலகாபாத்திலுள்ள சிறீ சாய்நாத் ஓமியோபதி முதுகலை கல்வி நிறுவனத்தில் தன்னுடைய ஓமியோபதி மருத்துவ மேற்படிப்பை 2006 ஆம் ஆண்டு முடித்தார். 2007 ஆம் ஆண்டு ஆகத்து ஓன்றாம் தேதி முதல் நேரு மருத்துவ கல்லூரியின் முதல்வராக மல்கோத்ரா பணியாற்றினார். பல மருத்துவ ஆய்வுக் கட்டுரைகளை வெளியிட்டுள்ளதால் அனில் குமாரி நன்கு அறியப்படுகிறார். இவருடைய மருத்துவ ஆராய்ச்சி கட்டுரைகளை விவரிக்கும் விதமாக பல்வேறு மருத்துவ பட்டறைகளை நடத்தினார். பல்வேறு மருத்துவக் கல்வித் திட்டங்களில் தொடர்ச்சியாகப் பங்கேற்றார். அனில் குமாரியின் மருத்துவ பங்களிப்பை சிறப்பிக்கும் வகையில் இந்தியாவின் உயரிய நான்காவது குடிமக்கள் விருதான பத்மசீறீ விருது 2016 ஆம் ஆண்டு இவருக்கு வழங்கப்பட்டது.
# நந்தி திருமண விழா

**நந்தி திருமண விழா** என்பது தமிழ்நாட்டின், அரியலூர் மாவட்டம், திருமழபாடியில் நடைபெறுகின்ற ஒரு சைவ சமய விழாவாகும். அப்போது நந்தியெம்பெருமானுக்கும், சுயசாம்பிகைக்கும் வைத்தியநாதசாமி முன்னிலையில் திருமண விழா நடக்கும்.
# நந்தி திருமண விழா

## நந்தியெம்பெருமான் பிறப்பு

தொன்மக் கதைகளின் படி திருவையாறு அருகே அந்தணபுரம் தற்போது (அந்தணர்குறிச்சி) என்று அழைக்கப்படுகிறது, அச்சிற்றூரில் வசித்துவந்தார் சிலாத முனிவர். குழந்தைப் பேறு இல்லாமல் இருந்த அவர் குழந்தைப்பேற்றிற்காக திருவையாறு ஐயாறப்பரை நோக்கித் தவம் செய்தார். அவர் முன் தோன்றிய ஐயாறப்பர், ‘சிலாதனே! நீ புத்திரகாமேஷ்டி யாகம் செய்து, யாகபூமியை உழும் போது பெட்டகம் ஒன்று தோன்றும். அதில் ஒரு புத்திரன் காணப்படுவான். அவனை எடுத்துக் கொள்வாயாக. அவன் 16 வயது வரை உன்னுடன் இருப்பான்’ என அருளினார். உழுத நிலத்திலிருந்து பெட்டகம் ஒன்று கிடைக்க, அதிலிருந்து குழந்தையையும் பெற்றார் சிலாத முனிவர். அக்குழந்தைக்கு செப்பேசன் என்று பெயர் சூட்டி வளர்த்தார். 14 வயதிற்குள் அனைத்து வித்தைகளையும் கற்றுத் தேர்ந்தான் செப்பேசன்.
# நந்தி திருமண விழா

## கடுந்தவம்

தந்தை, தன் மகன் இன்னும் இரண்டு ஆண்டுகள்தான் இருப்பான் என்பதை அறிந்து கவலையடைந்தார். அதே சமயத்தில் தன் ஆயுளின் உண்மையைத் தெரிந்த செப்பேசன், ஐயாறப்பர் கோயிலின் குளத்தில் இறங்கி சிவபெருமானை வேண்டி ஒற்றைக் காலில் கடுந்தவம் புரிந்தார். அப்போது காட்சி தந்த இறைவன், 16 பேறுகளையும் கொடுத்தருளினார். பின்னர் செப்பேசன், ஐயாறப்பர் மீது கொண்ட பற்றினால் பல்வேறு உபதேசங்களை கேட்டறிந்து சிவகணங்களுக்கு (பாதுகாவலர்) தலைவராகும் பதவியையும், ஈசனின் வாசலில் இருந்து காவல் காக்கும் உரிமையையும் பெற்றார். இவரே நந்தியெம்பெருமான் ஆவார். உரிய நேரத்தில் பரமேஸ்வரன் நந்தீஸ்வரருக்கு திருமணம் செய்ய முடிவு செய்கிறார். திருமழபாடி வைத்தியநாத சுவாமியை சாட்சியாக வைத்து ஐயாறப்பரே நந்தியெம்பெருமானுக்கும் திருமழபாடியில் ஆசிரமம் அமைத்துத் தவம் செய்துவரும் வசிஷ்ட முனிவரின் பேத்தியும், வியாக்ரபாத முனிவரின் மகளுமான சுயசாம்பிகைக்கும் பங்குனி மாதம் புனர்பூச நட்சத்திரத்தில் திருமணத்தை நடத்தி வைக்கிறார்.
# நந்தி திருமண விழா

## மழபாடியில் திருமணம்

திருமழபாடியில் இறைவன் வைத்தியநாதரும், இறைவி சுந்தராம்பிகையும் மங்கல வாத்தியங்கள் முழங்க மாப்பிள்ளை வீட்டாரை எதிர்கொண்டு அழைக்கின்றனர். அவர்களை வரவேற்று கோயில் முன் அமைக்கப்பட்டுள்ள திருமண மேடைக்கு அழைத்து வருகிறார்.
திருமண மேடையில் சுயசாம்பிகை தேவியருக்கும், நந்தியெம்பெருமானுக்கும் மஞ்சள், சந்தனம், விபூதி, மாவுப்பொடி, திரவியப்பொடி, தேன், பன்னீர், பஞ்சாமிர்தம், இளநீர், பழச்சாறு, தயிர், பால் போன்ற பொருள்களால் சிறப்பு அபிஷேகம் நடைபெறுகிறது. தொடர்ந்து வேத மந்திரங்கள் முழங்க, நாதஸ்வர இன்னிசையுடன் கோயிலின் முன்பு கண்ணாடிப்பல்லக்கில் வீற்றிருக்கும் சுந்தராம்பிகை உடனாய வைத்தியநாதசுவாமி மற்றும் திருவையாறு அறம் வளர்த்த நாயகி உடனாய ஐயாறப்பர் மற்றும் ஆயிரக்கணக்கான பக்தர்களுக்கு முன்னிலையில் மணமகள் கழுத்தில் மணமகன் தாலி கட்ட பக்தர்கள் அட்சதை தூவ திருமணம் நடைபெறுகிறது. தாலி கட்டும் நிகழ்ச்சியுடன் திருமணம் நிறைவுறுகிறது. திருமணம் முடிந்ததும் மணமக்களுக்கு தீபாராதனை காட்டப்படுகிறது. தொடர்ந்து இருவரும் திருக்கல்யாண உற்சவத்தில் பங்கேற்ற பக்தர்களுக்குக் காட்சியளிக்கின்றார்கள். ஆண்டுதோறும் புனர்பூச நட்சத்திரத்தில் நந்தியெம்பெருமானுக்கும், சுயசாம்பிகைக்கும் வைத்தியநாதசாமி முன்னிலையில் திருக்கல்யாண உற்சவம் நடைபெறுவது சிறப்புக்குரிய ஒன்றாகும்.
# நந்தி திருமண விழா

## நந்திக்கல்யாணம் முந்திக்கல்யாணம்

இறைவனே முன்னின்று திருமணத்தை நடத்தி வைத்ததால் நந்தியெம்பெருமான் திருமணத்தைக் காணும் இளைஞர்களுக்கும் கன்னியர்களுக்கும் திருமணத் தடைகள் நீங்கிக் காலத்தே திருமணம் கைகூடி வரும் என்ற நம்பிக்கை பரவலாக உள்ளது. ‘நந்தி’ கல்யாணம் பார்த்தால் முந்திக் கல்யாணம் நடக்கும்’ என்ற சொல் வழக்கு இன்றளவும் மக்களிடம் செல்வாக்குடன் இருக்கிறது.
# நந்தி திருமண விழா

## இவற்றையும் காண்க

- திருமழபாடி வைத்தியநாதர் கோயில்
# ஒப்பத்தவாடி

**ஒப்பத்தவாடி** (*Oppaththavadi*) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், பர்கூர் வட்டத்துக்கு உட்பட்ட ஒரு வருவாய் கிராமம் ஆகும்.
# ஒப்பத்தவாடி

## மக்கள் வகைப்பாடு

இந்த ஊரானது மாவட்டத்தின் தலைநகரான கிருஷ்ணகிரியில் இருந்து 23 கிலோமீட்டர் தொலைவிலும், வட்டத் தலைநகரான பர்கூரிலிருந்து 6 கிலோமீட்டர் தொலைவிலும், மாநிலத் தலைநகரான சென்னையில் இருந்து 243 கிலோமீட்டர் தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 2156 வீடுகள் உள்ளன. கிராமத்தின் மொத்த மக்கள் தொகையானது 9604 ஆகும். இதில் ஆண்கள் எண்ணிக்கை 4805, பெண்களின் எண்ணிக்கை 4799 என உள்ளது. மக்களின் கல்வியறிவு விகிதமானது 65.76 % என உள்ளது.இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# ஒரப்பம்

**ஒரப்பம்** (ORAPPAM) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், பர்கூர் வட்டத்துக்கு உட்பட்ட ஒரு வருவாய் கிராமம் ஆகும்.
# ஒரப்பம்

## மக்கள் வகைப்பாடு

இந்த ஊரானது மாவட்டத்தின் தலைநகரான கிருஷ்ணகிரியில் இருந்து 6 கிலோமீட்டர் தொலைவிலும், வட்டத் தலைநகரான பர்கூரில் இருந்து 8 கிலோமீட்டர் தொலைவிலும், மாநிலத் தலைநகரான சென்னையில் இருந்து 260 கிலோமீட்டர் தொலைவிலும் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 1549 வீடுகள் உள்ளன. கிராமத்தின் மொத்த மக்கள் தொகையானது 6796 ஆகும். இதில் ஆண்கள் எண்ணிக்கை 3378, பெண்களின் எண்ணிக்கை 3418 என உள்ளது. மக்களின் கல்வியறிவு விகிதமானது 63.8% என உள்ளது.இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# புலிகுண்டா

**புலிகுண்டா** (PULIGUNTA) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், பர்கூர் வட்டத்துக்கு உட்பட்ட ஒரு வருவாய் கிராமம் ஆகும்.
# புலிகுண்டா

## மக்கள் வகைப்பாடு

தொகரப்பள்ளி ஊராட்சிக்கு உட்பட்ட இந்த ஊரானது மாவட்டத்தின் தலைநகரான கிருஷ்ணகிரியில் இருந்து 20 கிலோமீட்டர் தொலைவில் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 2,033 வீடுகள் உள்ளன. கிராமத்தின் மொத்த மக்கள் தொகையானது 8,365 ஆகும். இதில் ஆண்கள் எண்ணிக்கை 4,212, பெண்களின் எண்ணிக்கை 4,153 என உள்ளது.
# சூலாமலை

**சூலாமலை** (SULAMALAI) என்பது இந்தியாவின், தமிழ்நாடு மாநிலம், கிருட்டிணகிரி மாவட்டம், பர்கூர் வட்டத்துக்கு உட்பட்ட ஒரு வருவாய் கிராமம் ஆகும்.
# சூலாமலை

## மக்கள் வகைப்பாடு

இந்த ஊரானது மாவட்டத்தின் தலைநகரான கிருஷ்ணகிரியில் இருந்து 18 கிலோமீட்டர் தொலைவில் உள்ளது. 2011 ஆண்டு மக்கள் கணக்கெடுப்பின்படி இக்கிராமத்தில் 112 வீடுகள் உள்ளன. கிராமத்தின் மொத்த மக்கள் தொகையானது 460 ஆகும். இதில் ஆண்கள் எண்ணிக்கை 210, பெண்களின் எண்ணிக்கை 250 என உள்ளது. மக்களில் கல்வியறிவு பெற்றவர்களின் விகிதமானது (299) 73% என உள்ளது.இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.
# டெட்லி நைட்ஷெட் (தாவரம்)

**டெட்லி நைட்ஷெட்** (Deadly Nightshade) இது ஒரு தாவர வகையைச் சார்ந்த பூக்கும் தாவரம் ஆகும். விசத்தன்மை கொண்ட தாவரங்களில் இதுவும் ஒன்றாகும். எல்லா நாட்களிலும் வளரும் தாவரம் ஆகும். இதன் பழம் கறிவேப்பிலையின் பழத்தைப்போல் தோற்றம் கொண்டது. ஆசியா மற்றும் ஐரோப்பா போன்ற பகுதிகளில் அமைந்துள்ள நாடுகளில் காணப்படுகிறது.
# ஆலங்குடி ஊராட்சி (அம்மாப்பேட்டை)

::இதே பெயரில் உள்ள ஊர்களைப் பற்றி அறிய ஆலங்குடி ஊராட்சி பக்கத்தைப் பார்க்கவும்.  
**ஆலங்குடி ஊராட்சி** (*Alangudi Gram Panchayat*), தமிழ்நாட்டின் தஞ்சாவூர் மாவட்டத்தில் உள்ள அம்மாபேட்டை வட்டாரத்தில் அமைந்துள்ளது. இந்த ஊராட்சி, பாபநாசம் சட்டமன்றத் தொகுதிக்கும் மயிலாடுதுறை மக்களவைத் தொகுதிக்கும் உட்பட்டதாகும். இந்த ஊராட்சி, மொத்தம் 7 ஊராட்சி மன்றத் தொகுதிகளைக் கொண்டுள்ளது. இவற்றில் இருந்து 7 ஊராட்சி மன்ற உறுப்பினர்களைத் தேர்ந்தெடுக்கின்றனர்.
# ஆலங்குடி ஊராட்சி (அம்மாப்பேட்டை)

## மக்கள் தொகை

2011 ஆம் ஆண்டு எடுக்கப்பட்ட மக்கட்தொகை கணக்கெடுப்பின் படி, இக்கிராமத்தில் மொத்தம் 1964 பேர் வசிக்கின்றனர். இக்கிராமத்தில் மொத்தம் 498 வீடுகள் உள்ளன. இக்கிராம மக்களின் சராசரி எழுத்தறிவு விகிதம் 65.0% மற்றும் பெண்களின் எழுத்தறிவு விகிதம் 29.6% ஆகும்.
# வரட்டனப்பள்ளி

**வரட்டனப்பள்ளி** (Varattanapalli) என்பது இந்தியாவின், தமிழ்நாட்டின், கிருட்டிணகிரி மாவட்டம், பர்கூர் வட்டத்துக்கு உட்பட்ட ஒரு வருவாய் கிராமம் ஆகும்.
# வரட்டனப்பள்ளி

## வரலாறு

வரட்டனப்பள்ளியில் உள்ள நரசிம்ம சுவாமி கோயில் அருகே உள்ள குன்றில் காணப்படில் *இராஜராஜ கற்கடக மகாராஜன் கண்ணுடைய பெருமாள்* என்பவன் இருபத்தெட்டு பிராமணர்களுக்கு வறட்டனப்பள்ளி என்ற கங்கராயச் சதுர்வேதி மங்கலத்தை கொடையாக வழங்கிய செய்தி உள்ளது. வரட்டனப்பள்ளியில் இன்னொரு பெயரான கங்கராயச் சதுர்வேதி மங்கலம் என்பது இப்போது வழக்கில் இல்லை. வறட்டனப்பள்ளி என்ற பெயரில் இருந்த வல்லின றகரம் இடையின ரகரமாக தற்போது மாறியுள்ளது.
# வரட்டனப்பள்ளி

## அமைவிடம்

இந்த ஊரானது மாவட்டத்தின் தலைநகரான கிருஷ்ணகிரியில் இருந்து 12 கிலோமீட்டர் தொலைவிலும், வட்டத் தலைநகரான பர்கூரில் இருந்து 8 கிலோமீட்டர் தொலைவிலும், மாநிலத் தலைநகரான சென்னையில் இருந்து 254 கிலோமீட்டர் தொலைவிலும் உள்ளது.
# வரட்டனப்பள்ளி

## கோயில்கள்

- வரட்டனப்பள்ளி இலட்சுமி நரசிம்ம சுவாமி கோயில்
# வரட்டனப்பள்ளி

## விழாக்கள்

- அக்னி வசந்த மகாபாரத விழா
# பாதரச(I) புரோமைடு

**பாதரச(I) புரோமைடு** (*Mercury(I) bromide*) என்பது Hg<sub>2</sub>Br<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். பாதரசம் மற்றும் புரோமின் சேர்ந்து உருவாகும் இச்சேர்மத்தை மெர்குரசு புரோமைடு என்ற பெயராலும் அழைக்கலாம். சூடுபடுத்தும் போது பாதரச(I) புரோமைடு வெண்மை நிறத்திலிருந்து மஞ்சள் நிறத்திற்கு மாறுகிறது.  
இச்சேர்மத்தினுடைய மிகவும் அரிய கனிம வடிவம் குழ்மினைட்டு Hg2(Br,Cl)2 ஆகும்.
# பாதரச(I) புரோமைடு

## தயாரிப்பு

தனிமநிலை பாதரசத்துடன் தனிமநிலை புரோமின் சேர்த்து ஆக்சிசனேற்ற வினைக்கு உட்படுத்தி அல்லது சோடியம் புரோமைடுடன் பாதரச(I) நைட்ரேட்டு கரைசல் சேர்த்து வினைபுரியச் செய்தும் பாதரச(I) புரோமைடைத் தயாரிக்கலாம். ஒட்டுமொத்த ஒருங்கிணைப்பில் ஒவ்வொரு பாதரச அணுவும் எண்கோண வடிவத்தில் உள்ளன. அருகிலுள்ள இரண்டு புரோமின்களுடன் மேலும் 332 பைக்கோமீட்டர் நீளத்துடன் கூடுதலாக நான்கு புரோமின் அணுக்கள் காணப்படுகின்றன உண்மையில் இது மூலக்கூற்று சேர்மம் என்றாலும் Hg<sub>2</sub><sup>2+</sup> 2Br<sup>−</sup> என்று முறைப்படுத்தப்படுகிறது.
# வடுதல நாயர்

**வடுதல நாயர்** (Vaduthala Nair) என்பவர்கள் இந்தியாவின் தென்பகுதியான திருவிதாங்கூர் பகுதியில் 18 முதல் 19 ஆம் நூற்றாண்டுகளில் வாழ்ந்த கொட்டாரத்தில் சங்குண்ணி என்பவரால் எழுதப்பட்ட நாட்டுப்புறவியல் கதையான பறையிபெற்ற பந்திருகுலம் என்ற கதையின் படி நம்பூதிரி இனத்தச் சார்ந்த வரருசி என்பவருக்கும், தாழ்ந்த இனப் பெண்ணிற்கும் பிறக்கும் 12 குழந்தைகளில் ஒருவராகும். இவர் வழியில் வந்த குலத்தவர்கள் போர் வீரர்களாக நம்பப்படுகிறது. இக்கதையின் படி இருவரும் பாரதப்புழா என்ற ஆற்றின் வழியாகச் சென்றபோது *வடுதல நாயர்* பிறந்ததாக குறிப்பிடப்பட்டுள்ளது. இவர்கள் தற்காப்புக் கலைகள் பலவற்றில் சிறந்தவர்களாக இருந்துள்ளார்கள். முந்தைய காலத்தில் நாயர்கள் படை என்ற ஒன்று இருந்துள்ளது. இவர்கள் மருமக்கதாயம் என்னும் முறையைக் கடைப்பிடிக்கும் பழக்கம் கொண்டவர்களாக இருந்துள்ளனர். இந்த குடும்பங்கள் தறவாடு (Tharavad) என்று அழைக்கப்பட்டன.
# சென்னை மாநில சட்டமன்றத் தேர்தல், 1952

இந்தியக் குடியரசில் **சென்னை மாநிலத்தின் முதல் சட்டமன்றத் தேர்தல்** 1952 ஆம் ஆண்டு ஜனவரி மாதம் நடைபெற்றது. 21 வயதுக்கு மேற்பட்டோர் அனைவருக்கும் வாக்குரிமை முறை நடைமுறைக்கு வந்தபின் நடைபெற்ற முதல் தேர்தல் இதுவே. இத்தேர்தலில் இந்திய தேசிய காங்கிரசுக் கட்சி 152 தொகுதிகளில் வென்று ஆட்சியமைத்தது. சக்ரவர்த்தி ராஜகோபாலாச்சாரி முதல் அமைச்சராகப் பொறுப்பேற்றார். இத்தேர்தல் 1951 ஆம் ஆண்டே நடைபெற இருந்தது. ஆனால் நிருவாகக் காரணங்களால் தள்ளி வைக்கப்பட்டு 1952 இல் நடைபெற்றது. எனவே இத்தேர்தல் சில ஆவணங்களில் "சென்னை மாநில சட்டமன்றத் தேர்தல், 1951" என்றும் குறிப்பிடப்படுகிறது.
# சென்னை மாநில சட்டமன்றத் தேர்தல், 1952

## தொகுதிகள்

1952 இல் சென்னை சட்டமன்றத்தில் மொத்தம் 375 உறுப்பினர்கள் இருந்தனர். அவர்கள் 309 தொகுதிகளில் இருந்து தேர்ந்தெடுக்கப்பட்டனர். அப்போது இரட்டை உறுப்பினர் முறை வழக்கில் இருந்ததால் 66 தொகுதிகள் இரண்டு உறுப்பினர்களைத் தேர்ந்தெடுக்கும் உரிமை பெற்றிருந்தன. இவற்றுள் 62 தொகுதிகள் தாழ்த்தப்பட்டவருக்கும் (SC) நான்கு தொகுதிகள் பழங்குடியினருக்கும் (ST) ஒதுக்கப்பட்டிருந்தன. இரட்டை உறுப்பினர் தொகுதிகள், இந்திய அரசியலமைப்புச் சட்டத்தின் 332 ஆவது உட்பிரிவின்படி உருவாக்கப்பட்டன. உறுப்பினர்களைத் தேர்ந்தெடுக்கும் முறை மக்கள் பிரதிநிதித்துவ சட்டம், 1950 இல் விவரிக்கப் பட்டிருந்தது. ஒரு இலட்சத்திற்கும் கூடுதலான வாக்காளர்களைக் கொண்ட தொகுதிகளுக்கே இரண்டு உறுப்பினர்கள் தேர்ந்தெடுக்கப்பட்டனர். இத்தொகுதிகளில் இரு வேட்பாளர் பட்டியல்கள் இருந்தன - பொதுப் பட்டியல் மற்றும் தனிப் பட்டியல். வாக்காளர்கள் இரு பட்டியல்களுக்கும் தனித்தனியே இருமுறை வாக்களிக்க வேண்டும். வெற்றி பெற்ற இரு வேட்பாளர்கள் பின்வருமாறு தேர்ந்தெடுக்கப்பட்டனர்.  
- **தனி உறுப்பினர்** - தனிப் பட்டியலில் உள்ள SC/ST வேட்பாளர்களுள் அதிக வாக்குகள் பெற்றவர்
- **பொது உறுப்பினர்** - தனி உறுப்பினரைத் தவிர்த்த ஏனைய வேட்பாளர்களுள் அதிக வாக்குகள் பெற்றவர் (இவர் பொதுப் பட்டியலிலும் இருக்கலாம், தனிப் பட்டியலிலும் இருக்கலாம்)  
இம்முறையினால் சில சிக்கல்கள் உண்டாகின. சில தொகுதிகளில் (எ.கா. 1957 தேர்தலில் கோவை -2 தொகுதி) இரு உறுப்பினர்களுமே தனிப் பட்டியலிருந்து தேர்ந்தெடுக்கப்பட்டனர். இத்தகைய சிக்கல்களால் 1961 இல் இரட்டை உறுப்பினர் முறை நீக்கப்பட்டு தற்போதுள்ள தனித்தொகுதி முறை அமல்படுத்தப்பட்டது.  
ஒருங்கிணைந்த சென்னை மாநிலத்தில் பல பகுதிகளிலிருந்து பின்வருமாறு உறுப்பினர்கள் தெர்ந்தெடுக்கப்பட்டனர்: (முழுமையான எண்ணிக்கை அல்ல)  
| 29 |
| --- |  
மூன்று உறுப்பினர்கள் போட்டியின்றி தேர்ந்தெடுக்கப்பட்டனர். மீதமுள்ள 372 இடங்களுக்கு தேர்தல் நடத்தப்பட்டது.
# சென்னை மாநில சட்டமன்றத் தேர்தல், 1952

## கட்சிகள்

1946 ஆம் ஆண்டு முதல் சென்னை மாகாணத்தை ஆண்டு வந்த இந்திய தேசிய காங்கிரசு காமராஜரின் தலைமையில் செயல்பட்டு வந்தது. பி. எஸ். குமாரசுவாமிராஜா முதல்வராக இருந்தார். முக்கிய எதிர் கட்சிகளாக இந்திய கம்யூனிஸ்ட் கட்சியும் முன்னாள் காங்கிரசு முதல்வர் தங்குதுரி பிரகாசத்தின் கிசான் மசுதூர் பிரஜா கட்சியும் இருந்தன. பெரியார் ஈ. வே. ராமசாமியின் திராவிடர் கழகமும் கா. ந. அண்ணாத்துரையின் திராவிட முன்னேற்றக் கழகமும் (திமுக) நேரடியாக தேர்தலில் பங்கு பெறவில்லை. இக்கட்சிகளைத் தவிர மாணிக்கவேல் நாயக்கரின் காமன்வீல் கட்சி, ராமசாமி படையாச்சியின் தமிழ்நாடு உழைப்பாளர் கட்சி, சென்னை மாநில முஸ்லிம் லீக், பி. டி. ராஜனின் நீதிக்கட்சி, முத்துராமலிங்கத் தேவரின் ஃபார்வார்டு ப்ளாக், அம்பேத்கரின் பட்டியல் ஜாதிகள் கூட்டமைப்பு போன்ற கட்சிகளும் இந்த தேர்தலில் போட்டியிட்டன.
# சென்னை மாநில சட்டமன்றத் தேர்தல், 1952

## அரசியல் நிலவரம்

### காங்கிரசில் உட்கட்சிக் குழுக்கள்

1946 முதல் ஆட்சியில் இருந்த காங்கிரசு உட்கட்சிப் பூசல்களால் தத்தளித்தது. ஆறாண்டுகளில் மூன்று முதல்வர்கள் மாறி இருந்தார்கள்.  
காங்கிரசில் நான்கு முக்கிய உட்குழுக்கள் இருந்தன –
- தங்குதுரி பிரகாசம் தலைமையில் தெலுங்கு உறுப்பினர்கள்
- காமராஜர் தலைமையில் பிராமணர் அல்லாத தமிழ் உறுப்பினர்கள்
- ராஜகோபாலச்சாரியை ஆதரித்த பிராமணர்கள்
- பட்டாபி சீத்தாராமையா, கால வெங்கடராவ், பேசவாடா கோபால ரெட்டி பிரிவினர்  
இவர்களுள் பிரகாசம் கோஷ்டியினர் 1951 இல் காங்கிரசை விட்டு வெளியேறி ஹைதராபாத் ஸ்டேட் பிரஜா பார்டி என்ற தனிக்கட்சி ஒன்றைத் தொடங்கினர். தனி ஆந்திர மாநிலம் அவர்களது கோரிக்கை. தேர்தலுக்கு முன் இக்கட்சி ஆச்சார்யா கிருபாளினியின் கிசான் மசுதூர் ப்ரஜா பார்ட்டியுடன் இணைந்தது. பின்னர் கால வெங்கடராவும் வெளியேறி தனிக்கட்சி தொடங்கி விட்டார்.
# சென்னை மாநில சட்டமன்றத் தேர்தல், 1952

## அரசியல் நிலவரம்

### தேர்தல் ஜனநாயகத்தில் பொதுவுடைமைக் கட்சிகள்

1946 முதல் இந்திய பொதுவுடைமைக் (கம்யூனிஸ்ட்டு) கட்சி தெலங்கானா, மலபார், தஞ்சாவூர் பகுதிகளில் ஆயுதமேந்திப் போராடி வந்தது. இவ்வாயுதப் புரட்சி காங்கிரசு ஆட்சியாளர்களால் கடுமையான நடவடிக்கைகளைக் கொண்டு அடக்கப்பட்டது. போராட்டம் தோல்வி அடைந்ததால் 1951 இல் பொதுவுடைமைக் கட்சி வன்முறையைக் கைவிட்டு, தேர்தலில் போட்டியிட முடிவு செய்தது. கட்சியின் குறிக்கோள் *மக்கள் ஜனநாயக*த்திலிருந்து *தேசிய ஜனநாயக*மாக மாற்றப்பட்டது. தெலங்கானா ஆயுதப் புரட்சி தோல்வியடைந்தாலும், அருகிலுள்ள ஆந்திரத்தில் கம்யூனிஸ்டுகள் பெரும் செல்வாக்கு பெற்றிருந்தனர். மொழி அடிப்படையில் ஆந்திரா தனி மாநிலமாக வேண்டும் என்ற அவர்களது கோரிக்கையும், கம்மா சாதியினரின் ஆதரவும் அவர்களது செல்வாக்குக்குக் காரணமாக இருந்தன. நில உரிமையாளர்களான ரெட்டிகள் காங்கிரசை ஆதரித்ததால், கம்மவார்கள் கம்யூனிஸ்டுகளின் ஆதரவாளர்களாயினர். அதுவரை நடந்த தேர்தல்களில் வாக்குரிமை நில உரிமை/சொத்து வரி அடிப்படையில் குறுக்கப்பட்டிருந்தது. இந்தத் தேர்தலின்போது இந்தியக் குடியரசில் 21 வயது நிரம்பிய அனைவருக்கும் வாக்குரிமை வழங்கப்பட்டதால், நிலமற்ற விவசாயிகள், தொழிலாளர்கள் போன்ற கம்யூனிஸ்ட் ஆதரவாளர்கள் முதல் முறையாக வாக்குரிமை பெற்றனர். விவசாயிகள் நிறைந்த தஞ்சை மாவட்டத்திலும் அவர்கள் செல்வாக்கு பெற்றிருந்தனர்.
# சென்னை மாநில சட்டமன்றத் தேர்தல், 1952

## அரசியல் நிலவரம்

### திராவிட இயக்கத்தில் பிளவு

பெரியாரின் திராவிடர் கழகம் (திக) 1949 ஆம் ஆண்டில் பிளவுபட்டது. அண்ணாதுரையின் தலைமையில் திராவிட முன்னேற்றக் கழகம் (திமுக) உருவானது. இரு கட்சிகளும் தனி திராவிட நாடு கொள்கையைக் கொண்டிருந்தன. தி.க தஞசாவூர் மாவட்டத்தில் மட்டும் கம்யூனிஸ்ட் வேட்பாளர்களை ஆதரித்தது. திமுக தேர்தலில் போட்டியிடாமல், திராவிட நாடு கொள்கையை சட்டமன்றத்தில் எழுப்புவோம் என்று உறுதியளித்து உடன்படிக்கையில் கையெழுத்திடும் கட்சியினரை ஆதரிப்பதாக அறிவித்தது. வன்னிய சாதியினரின் ஆதரவு பெற்ற காமன்வீல் கட்சி, தமிழ்நாடு உழைப்பாளர் கட்சி ஆகிய கட்சிகளும் சில கட்சிசாரா (சுயேச்சை) வேட்பாளர்களும் அவ்வாறு கையெழுத்திட்டு திமுகவின் ஆதரவைப் பெற்றனர். இவர்களைத் தவிர பெரியாரின் தலைமையை ஏற்காத பழைய நீதிக்கட்சித் தலைவர்கள் சிலர் பி. டி. ராஜனின் தலைமையில் "நீதிக்கட்சி" என்ற பெயரில் "தராசு" சின்னத்தில் போட்டியிட்டனர்.
# சென்னை மாநில சட்டமன்றத் தேர்தல், 1952

## தேர்தல் முடிவுகள்

வாக்குப்பதிவு ஜனவரி 2 முதல் 25 வரை ஒன்பது கட்டங்களில் நடைபெற்றது. மொத்தம் 58 விழுக்காடு வாக்குகள் பதிவாகின. முடிவுகள் பிப்பிரவரி மாத இறுதிக்குள் வெளியாகின.
| இந்திய தேசிய காங்கிரசு | 152 | இந்திய கம்யூனிஸ்ட் | 62 | கிசான் மசுதூர் பிரஜா கட்சி | 35 |  |
| --- | --- | --- | --- | --- | --- | --- |
| தமிழ்நாடு உழைப்பாளர் கட்சி | 19 |  |  |  |  |  |
| கிரிஷிகார் லோக் கட்சி | 15 |  |  |  |  |  |
| பொதுவுடமை கட்சி | 13 |  |  |  |  |  |
| காமன்வீல் கட்சி | 6 |  |  |  |  |  |
| சென்னை மாநில முஸ்லிம் லீக் | 5 |  |  |  |  |  |
| ஃபார்வார்டு ப்ளாக் (மார்க்சிஸ்ட் குழு) | 3 |  |  |  |  |  |
| தாழ்த்தப்பட்டோர் கூட்டமைப்பு | 2 |  |  |  |  |  |
| நீதிக்கட்சி | 1 |  |  |  |  |  |
| சுயேச்சைகள் (கட்சிசாரா வேட்பாளர்கள்) | 62 |  |  |  |  |  |
| மொத்தம்(1952) | 152 | மொத்தம்(1952) | 62 | மொத்தம்(1952) | 161 | } |
# சென்னை மாநில சட்டமன்றத் தேர்தல், 1952

## ஆட்சி அமைப்பு

### ராஜகோபாலாச்சாரி

காங்கிரசு 152 இடங்களில் வென்றாலும், அக்கட்சிக்குத் தனிப் பெரும்பான்மை கிட்டவில்லை. மேலும் முதல்வர் குமாரசாமி ராஜா உட்பட 6 அமைச்சர்கள் - பெஜவாடா கோபால ரெட்டி, கால வெங்கட ராவ், கல்லூரி சந்திரமளலி, கே. மாதவ மேனன், பக்தவத்சலம் - தேர்தலில் தோற்றுப் போனார்கள். காங்கிரசு தமிழகத் தொகுதிகளில் 96-இலும், கன்னடத் தொகுதிகளில் 9-இலும் வென்றது. ஆனால் அதனால் மலபாரில் 4-இலும் ஆந்திரத்தில் 43-இலும் மட்டுமே வெல்ல முடிந்தது. தேர்தல் முடிவுகள் வெளியான பின்னர், எதிர்க்கட்சிகள் சென்னையில் கூடிக் கூட்டணி அமைத்து, பிரகாசத்தை தங்கள் தலைவராகத் தேர்ந்தெடுத்தனர். ஐக்கிய ஜனநாயக முன்னணி என்று பெயரிடப்பட்ட அந்தக் கூட்டணிக்கு 166 சட்டமன்ற உறுப்பினர்களின் ஆதரவு இருந்தது (கம்யூனிஸ்டுகள் மற்றும் கம்யூனிஸ்ட் ஆதரவு வேட்பாளர்கள் - 70, கிசான் மசுதூர் - 36, தமிழ் நாடு உழைப்பாளர் கட்சி - 19, காமன்வீல் கட்சி - 6, ஃபார்வார்டு ப்ளாக் - 3, தாழ்த்தப்பட்டோர் கூட்டமைப்பு -1, நீதிக்கட்சி - 1, பிற கட்சிசாரா வேட்பாளர்கள் - 30). பிரகாசம் சென்னை ஆளுநரிடம் ஆட்சி அமைக்க அனுமதி கோரினார். ஆனால், ஆளுநர் ஸ்ரீ பிரகாசாவும் மத்தியில் ஆண்ட காங்கிரசும், ஒரு கம்யூனிஸ்ட் ஆதரவு அரசு அமைவதை விரும்பவில்லை. ஆளுநரின் தலைமையில் குடியரசுத்தலைவர் ஆட்சி ஏற்படுவதையும் விரும்பவில்லை. காங்கிரசு ஆட்சி அமைய அனைத்து தரப்பினருக்கும் ஏற்புடைய ஒரு முதல்வர் தேவைப்பட்டதால் அரசியலில் இருந்து ஓய்வு பெற்றிருந்த ராஜகோபாலாச்சாரியை ஆட்சி அமைக்க அழைத்தனர். தமிழக காங்கிரசு தலைவர் காமராஜருக்கு இதில் உடன்பாடில்லை. எதிர்க் கட்சிக் கூட்டணிக்கு அரசமைக்க முதலில் வாய்ப்பளிக்க வேண்டும். அக்கூட்டணியால் வெகுகாலம் ஒற்றுமையாக இருக்க முடியாதென்று அவர் கருதினார். ஆனால் டி. டி. கிருஷ்ணமாச்சாரி, ராம்நாத் கோயங்கா ஆகியோரின் வற்புறுத்தலால் ராஜகோபாலாச்சாரி ஆட்சியமைக்க அழைக்கப் பட்டார். அரசு ஆதரவு உறுப்பினர்களின் எண்ணிக்கை பின்வரும் நிகழ்வுகளால் 152இல் இருந்து 200ஆக உயர்ந்தது:  
- காமன்வீல் கட்சியின் தலைவர் மாணிக்கவேல் நாயக்கருக்கு அமைச்சர் பதவியளித்ததால் அக்கட்சியின் 6 உறுப்பினர்கள் ராஜகோபாலாச்சாரியை ஆதரித்தனர். 19 உறுப்பினர்களைக் கொண்ட மற்றொரு வன்னியர் கட்சியான தமிழ் நாடு உழைப்பாளர் கட்சியும் காங்கிரசுக்கு ஆதரவளித்தது.
- பல கட்சிசாரா உறுப்பினர்கள் காங்கிரசில் இணைந்தனர். ஆரம்பத்தில் 152 ஆக இருந்த காங்கிரசு சட்டமன்ற உறுப்பினர்களின் எண்ணிக்கை மே 3 ஆம் தேதி 165 ஆகவும் செப்டம்பர் 30 ஆம் தேதி 167 ஆகவும் உயர்ந்தது.
- ராஜகோபாலாச்சாரி கிரிஷிகார் லோக் கட்சியை உடைத்து திம்ம ரெட்டி, நீலாதிரி ராவ் ரெட்டி, குமிசெட்டி வெங்கடநாராயண டோரா ஆகிய உறுப்பினர்களை காங்கிரசில் இணைத்துக் கொண்டார்.
- கம்யூனிஸ்டுகள் பதவியேற்பதை விரும்பாத சென்னை மாநில முஸ்லிம் லீகின் 5 உறுப்பினர்களும் ராஜகோபாலாச்சாரிக்கு ஆதரவளித்தனர்.
# சென்னை மாநில சட்டமன்றத் தேர்தல், 1952

## ஆட்சி அமைப்பு

### ராஜகோபாலாச்சாரி அமைச்சரவை

| சி. இராஜாஜி | முதலமைச்சர்,பொதுத்துறை, காவல்துறை |  |
| --- | --- | --- |
| ஏ. பி. செட்டி | சுகாதாரம் |  |
| சி. சுப்பிரமணியம் | நிதி, உணவு, தேர்தல் |  |
| கே. வெங்கடசாமி நாயுடு | அறநிலையம், பதிவு |  |
| என். ரங்காரெட்டி | பொதுப்பணி |  |
| எம். வி.கிருஷ்ணா ராவ் | கல்வி அரிசன நலம் செய்தி |  |
| வி. சி. பழனிச்சாமி கவுண்டர் | மதுவிலக்கு |  |
| யு. கிருஷ்ண ராவ் | தொழில், தொழிலாளர் நலம், போக்குவரத்து, புகைவண்டி, துறைமுகம், விமான போக்குவரத்து |  |
| ஆர். நாகன கவுடா | வேளாண்மை, வனம், கால்நடை, மீன் வளம், சின்கோனா |  |
| என். சங்கர ரெட்டி | உள்ளாட்சி |  |
| எம். ஏ. மாணிக்கவேலு நாயக்கர் | நிலவருவாய் |  |
| கே. பி. குட்டி கிருஷ்ணன் நாயர் | நீதி, சிறை, சட்டம் |  |
| சண்முக ராஜேஸ்வர சேதுபதி | வீட்டு வாடகைக் கட்டுப்பாடு |  |
| எஸ். பி. பி. பட்டாபி ராம ராவ் | ஊரக வளர்ச்சி, வணிகவரி, அரிசன நலம் |  |
| டி.சஞ்சீவையா | கூட்டுறவு வீட்டு வசதி | } |
;மாற்றங்கள்
- 1 அக்டோபர் 1953-இல் தனி ஆந்திர மாநிலம் உருவானது. 30 செப்டம்பரில் ஆந்திர அமைச்சர்கள் (சங்கர ரெட்டி, கவுடா, பட்டாபிராம ராவ், சஞ்சீவய்யா மற்றும் ரங்கா ரெட்டி) பதவி விலகினர். அவர்களுக்குப் பதில் பக்தவத்சலத்திடம் விவசாயம், வனங்கள், மீன்வளம், கிராம நலன் துறைகள் ஒப்படைக்கப் பட்டன. ஜோதி வெங்கடாசலம் மதுவிலக்கு மற்றும் பெண்கள் நலத்துறை அமைச்சரானார். ராஜாராம் நாயுடுவிடம் உள்ளாட்சித் துறை கொடுக்கப்பட்டது. சி. சுப்ரமணியம் கல்வி, தகவல் துறை அமைச்சரானார். பழனிச்சாமி கவுண்டருக்கு கால்நடை மற்றும் ஹரிஜன நலத்துறைகள் அளிக்கப்பட்டன.
# சென்னை மாநில சட்டமன்றத் தேர்தல், 1952

## ஆட்சி அமைப்பு

### காமராஜர்

அக்டோபர் 1 ஆம் தேதி தெலுங்கு மொழி பேசும் பகுதிகள் சென்னை மாநிலத்திலிருந்து பிரிந்து "ஆந்திரா" என்ற தனி மாநிலம் உருவானது. சென்னை சட்டமன்றத்தின் உறுப்பினர்கள் எண்ணிக்கை 230 ஆகக் குறைந்தது. புதிதாக உருவாக்கப்பட்ட ஆந்திர மற்றும் மைசூர் சட்டசபைகளுக்கு முறையே 140 மற்றும் 5 உறுப்பினர்கள் மாற்றப்பட்டனர். இவ்வாறு வெளியேறிய உறுப்பினர்களில் பெரும்பான்மை காங்கிரசு அல்லாத கட்சிகளைச் சேர்ந்தவர்கள். மீதமிருந்த 230 உறுப்பினர்களில் காங்கிரசு தனிப்பெரும்பான்மை பெற்றிருந்தது. ஆனால் காங்கிரசு உறுப்பினர்களில் பெரும்பாலோனோர் காமராஜரின் ஆதரவாளர்கள். ராஜகோபாலாச்சாரி பெரும் சர்ச்சைக்குள்ளான குலக் கல்வித் திட்டத்தை கொண்டு வந்ததனால் அவர்களின் அதிருப்திக்கு ஆளாகி இருந்தார். அவர் பதவி விலக வேண்டுமென கட்சிக்குள் குரல்கள் எழுந்தன. எதிர்ப்பு வலுத்ததால் மார்ச் 1954 இல் அவர் உடல்நிலை காரணமாக பதவி விலகுவதாக அறிவித்தார். மார்ச் 31 இல் நடந்த காங்கிரசு சட்டமன்றத் தலைவர் தேர்தலில் சி. சுப்ரமணியத்தை காமராஜர் வென்றார். ஏப்ரல் 13 ஆம் நாள் முதல்வராகப் பதவியேற்றார்.
# சென்னை மாநில சட்டமன்றத் தேர்தல், 1952

## ஆட்சி அமைப்பு

### காமராஜர் அமைச்சரவை

(ஏப்ரல் 13, 1954 - எப்ரல் 13, 1957)
| முதல்வர் காமராஜர் | காவல் மற்றும் உள்துறை |  |
| --- | --- | --- |
| ஏ. பி. ஷெட்டி | சுகாதாரம் (நலத்துறை), கூட்டுறவு மற்றும் வீட்டு வசதி |  |
| பக்தவத்சலம் | விவசாயம், வனங்கள், மீன்வளம், கிராம நலன், பெண்கள் நலன், தொழில், தொழிலாளர் நலன் மற்றும் கால் நடை |  |
| சி. சுப்ரமணியம் | நிதி, உணவு, கல்வி, தேர்தல், தகவல் தொடர்பு மற்றும் சட்டம் |  |
| எம். ஏ. மாணிக்கவேல் நாயக்கர் | நில வருவாய் மற்றும் விற்பனை வரி |  |
| சண்முக ராஜேஸ்வர சேதுபதி | பொதுப் பணிகள், பொறியியல் கல்லூரிகள் மற்றும் அச்சு |  |
| பி. பரமேஸ்வரன் | போக்குவரத்து, ஹரிஜனர் நலம், அறநிலையம், பதிவு மற்றும் மதுவிலக்கு |  |
| எஸ். எஸ். ராமசாமி படையாச்சி | உள்ளாட்சி | } |  
; மாற்றங்கள்
- 1 மார்ச் 1956 இல் கேரள மாநிலம் உருவான பின் ஷெட்டி பதவி விலகினார். அவரது துறைகள் மற்ற அமைச்சர்களிடம் ஒப்படைக்கப்பட்டன.
# சென்னை மாநில சட்டமன்றத் தேர்தல், 1952

## தாக்கம்

1957-இல் நடைபெற்ற அடுத்த தேர்தலில் காமராஜர் மாநில காங்கிரசு குழுவின் தலைவர் பொறுப்பிலிருந்து பதவி விலகினார். அவருக்கு பதில் ப. சுப்பராயன் தலைவரானார். ராஜகோபாலாச்சாரி மேலவையில் உறுப்பினராக நியமிக்கப்பட்டதை எதிர்த்து கம்யூனிஸ்ட் கட்சித் தலைவரும், மதுரை வடக்கு சட்டமன்றத் தொகுதி உறுப்பினரமான பி. ராமமூர்த்தி சென்னை உயர் நீதிமன்றத்தில் பொதுநல வழக்கு தொடர்ந்தார். அரசியலமைப்புச் சட்டதின் கூறியுள்ளபடி ஒருவரை மேலவைக்கு ஆளுனர் நியமிக்கும் முன் அமைச்சரவையின் பரிந்துரை வேண்டும். ஆனால் பிரகாசா ராஜகோபாலாச்சாரியை நியமிக்கும் போது அமைச்சரவை அமைக்கப்படவில்லை. எனவே அந்த நியமனம் செல்லாது என்பது அவரது வாதம். அவரது மனுவை விசாரித்த தலைமை நீதிபதி பி. வி. ராஜமன்னார் மற்றும் நீதிபதி வெங்கடராம அய்யர் இத்தகைய விஷயங்களில் நீதிமன்றம் தலையிடமுடியாது என்று தீர்ப்பளித்து தள்ளுபடி செய்தனர்.
# சென்னை மாநில சட்டமன்றத் தேர்தல், 1952

## மேலும் பார்க்க

- சென்னை மாநிலத்தில் இந்திய நாடாளுமன்றத் தேர்தல், 1952
# ராம் குமார் கேரோலி

**ராம் குமார் கேரோலி** (*Ram Kumar Caroli*) என்பவர் ஓர் இந்திய இதய நோய் மருத்துவர் ஆவார். புதுதில்லி ராம் மனோகர் லோகியா மருத்துவ மனையில் இருதய நோய் பிரிவின் முன்னாள் தலைவரும் ஆவார். இந்திய இதய நோயியல் கழகத்தின் உறுப்பினராக இருந்த இவர், சவகர்லால் நேரு , லால் பகதூர் சாசுத்திரி போன்ற தலைவர்களுக்கும் மற்றும் நான்கு குடியரசு தலைவர்களுக்கும் இதயநோய் மருத்துவ ஆலோசகராக பணிபுரிந்தார்.
# பாதரச(I) புளோரைடு

**பாதரச(I) புளோரைடு** (*Mercury(I) fluoride*) என்பது Hg<sub>2</sub>F<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். பாதரசம் மற்றும் புளோரின் சேர்ந்து உருவாகும் இச்சேர்மத்தை மெர்குரசு புளோரைடு என்ற பெயராலும் அழைக்கலாம். மஞ்சள் நிறத்தில் சிறிய சிறிய கனசதுரப் படிகங்களாக்க் காணப்படும் பாதரச(I) புளோரைடு ஒளியில் படநேர்ந்தால் கருப்பு நிறமாக மாற்றமடைகிறது .
# பாதரச(I) புளோரைடு

## தயாரிப்பு

பாதரச(I) கார்பனேட்டுடன் ஐதரோபுளோரிக் அமிலத்தைச் சேர்த்து வினைபுரியச் செய்தால் பாதரச(I) புளோரைடு உருவாகிறது.
:Hg<sub>2</sub>CO<sub>3</sub> + 2 HF → Hg<sub>2</sub>F<sub>2</sub> + CO<sub>2</sub> + H<sub>2</sub>O
# பாதரச(I) புளோரைடு

## வினைகள்

பாதரச(I) புளோரைடுடன் தண்ணீரைச் சேர்த்து வினைபுரியச் செய்தால் இது நீராற்பகுப்பு அடைந்து தனிமநிலை பாதரசம், பாதரச(I) ஆக்சைடு, ஐதரோபுளோரிக் அமிலம் ஆகியவை உருவாகின்றன:  
:2 R-X + Hg<sub>2</sub>F<sub>2</sub> → 2 R-F + Hg<sub>2</sub>X<sub>2</sub>  
:இங்கு X = Cl, Br, I
# பாதரச(I) புளோரைடு

## கட்டமைப்பு

நேர்கோட்டு X-Hg-Hg-X அலகுகளை பொதுவாகக் கொண்டிருக்கும் மற்ற பாதரச(I) சேர்மங்களைப் போல Hg2F2 சேர்மமும் 251 பைக்கோமீட்டர் நீளம் கொண்ட Hg-Hg பிணைப்பும் (பாதரசம் உலோகத்தில் Hg-Hg பிணைப்பு நீளம் 300 பைக்கோமீட்டர் ஆகும்) 214 பைக்கோமீட்டர் நீளம் கொண்ட Hg-F பிணைப்பும் கொண்ட நேர்கோட்டு FHg2F அலகுகளைக் கொண்டுள்ளது . ஒட்டுமொத்த ஒருங்கிணைப்பில் ஒவ்வொரு பாதரச அணுவும் உருக்குலைந்த எண்கோண வடிவத்தில் உள்ளன. அருகிலுள்ள இரண்டு புளோரின் அணுக்களுடன் மேலும் 272 பைக்கோமீட்டர் நீளத்துடன் கூடுதலாக நான்கு புளோரின் அணுக்கள் காணப்படுகின்றன The compound is often formulated as Hg<sub>2</sub><sup>2+</sup> 2Br<sup>−</sup>. உண்மையில் இது மூலக்கூற்று சேர்மம் என்றாலும் Hg22+ 2F− என்று முறைப்படுத்தப்படுகிறது.
# திருமலை ரெகுநாத சேதுபதி

**திருமலை ரெகுநாத சேதுபதி** (கி.பி. 1645 - 1676) என்பவர் இராமநாதபுரம் சமஸ்தான மன்னராவார். இவர் தளவாய் சேதுபதிக்கு அடுத்து ஆட்சிக்கு வந்து 31 ஆண்டுகள் ஆட்சிபுரிந்தார். இவர் தளவாய் சேதுபதியின் தங்கை மகனாவார்.
# திருமலை ரெகுநாத சேதுபதி

## வாரிசு உரிமை

தளவாய் சேதுபதி மன்னர் ஆண்வாரிசு இல்லாமல் இறந்து போனதால் சேதுநாட்டின் அரசுரிமை யாருக்கு என்ற பிரச்சனை எழுந்தது. சேதுபதிப் பட்டத்திற்கு மறைந்த மன்னர் தளவாய் சேதுபதியின் தங்கை மக்களான *தனுக்காத்த தேவர்*, *நாராயணத் தேவர்*, *திருமலைத் தேவர்* ஆகிய மூவர்களில் ஒருவரை சேது மன்னராக ஆக்குவதற்கு அரண்மனை மூத்தவர்கள் ஏற்பாடுகளைச் செய்துவந்தனர். இதனை அறிந்த கூத்தன் சேதுபதியின் மகனும் இதற்கு முன்பே மன்னர் பதவிக்கு உரிமை கோரியவருமான தம்பித்தேவர் மதுரை திருமலை நாயக்க மன்னரிடம் தன்னை சேதுநாட்டின் மன்னராக ஆதரவு அளிக்குமாறு கேட்டுக் கொண்டார். இந்த வாய்ப்பினைப் பயன்படுத்தி திருமலை நாயக்கர் சேதுநாட்டு அரசியலில் தலையிட்டார். தம்பித் தேவரையும் அவரது எதிர்த் தரப்பினரான தனுக்காத்த தேவர் முதலியோரையும் அழைத்துப் பேசி திருமலை நாயக்கர் தன் சமரசத் தீர்வை அவர்களிடம் முன்வைத்தார். இதன்படி ஏற்கனவே காளையார் கோவில் பகுதியைத் தன் வசம் வைத்திருந்த தம்பித் தேவருக்கு அந்தப் பகுதியினை ஆளும் உரிமையினையும், தனுக்காத்த தேவருக்கு சேதுநாட்டின் வடகிழக்குப் பகுதியான அஞ்சுகோட்டை பகுதியையும், திருமலை ரெகுநாதத் தேவர் இராமநாதபுரம் கோட்டை உள்ளிட்ட தென் பகுதியையும் ஆள வேண்டும் என சேதுநாட்டை மூன்று பகுதிகளாகப் பிரிவினை செய்தார்.  
இதன்படி தங்களது ஆட்சியினை மூவரும் தொடங்கினார்கள். ஆனால் கொஞ்ச காலத்தில் காளையார் கோவிலில் தம்பித்தேவரும், அஞ்சுக்கோட்டையில் தனுக்காத்தத் தேவரும் அடுத்தடுத்து, காலமானார்கள். அவர்களுக்கு உரிய வாரிசுகள் இல்லாத காரணத்தினால் அந்த இரு பகுதிகளும் திருமலை ரெகுநாத சேதுபதியின் ஆட்சியின் கீழ் வந்தன.
# திருமலை ரெகுநாத சேதுபதி

## போர்கள்

மதுரை திருமலை நாயக்கரின் எழுபத்து இரண்டு பாளையக்காரர்களில் ஒருவரான எட்டையபுரத்துப் பாளையக்காரர் மதுரை மன்னருக்கு எதிராக தன்னுடன் சில பாளையக்காரர்களை அணி திரட்டி கலகக்கொடி உயர்த்தினார். இவர்களை முறியடிக்க திருமலை நாயக்க மன்னரின் அழைப்பையடுத்து திருமலை ரெகுநாத சேதுபதி தன் படைகளுடன் சென்று, எட்டயபுரம் பாளையக்காரரையும் அவரது கூட்டணியையும் முறியடித்து எட்டையபுரம் பாளையக்காரரைக் கைது செய்து மதுரையில் திருமலை நாயக்கர் அரசவையில் நிறுத்தினார்.  
கி.பி. 1658ல் திருமலைநாயக்கர் நோய்வாய்ப்பட்ட நிலையில் இருந்தார். அப்போது மைசூரிலிருந்து மாபெரும் கன்னடப் படையொன்று மதுரையைக் கைப்பற்ற வேண்டும் என்ற இலக்கில் வந்துகொண்டிருந்தது. இதையடுத்து திருமலை ரெகுநாத சேதுபதி 15,000 மறவர்களுடன் மதுரைக்கு விரைந்தார். மதுரைப் படைகளுக்குத் தலைமையேற்றுச் சென்று கன்னடப் படைகளை அம்மைய நாயக்கனுரை அடுத்த பரந்த வெளியில் கன்னடியரின் பிரம்மாண்டமான படை அணிகளைத் தாக்கி அழித்து வெற்றி கொண்டார். இதனால் மனம் மகிழ்ந்த திருமலை நாயக்கர் மதுரைக் கோட்டையில் திருமலை ரெகுநாத சேதுபதிக்கு மிகச் சிறந்த வரவேற்பினை வழங்கிப் பரிசுப் பொருள்களை அளித்துப் பாராட்டினார். மேலும் சேது நாட்டின் தென்மேற்கே உள்ள திருச்சுழியல், பள்ளி மடம், திருப்புவனம் ஆகிய மதுரை அரசின் பகுதிகளையும் அன்பளிப்பாக வழங்கிச் சிறப்பித்தார். மேலும் ஆண்டுதோறும் புரட்டாசித் திங்களில் மதுரை மாநகரில் திருமலைநாயக்க மன்னர் நடத்தி வந்த நவராத்திரி விழாவினைச் சேது நாட்டிலும் நடத்தி வருமாறு சொன்னதுடன் அந்த விழாவிற்கு மூலமாக அமைந்துள்ள இராஜராஜேஸ்வரி அம்மனின் பொன்னாலான சிலை ஒன்றினையும் சேதுபதி மன்னருக்கு அன்பளிப்பாக வழங்கினார்.
# திருமலை ரெகுநாத சேதுபதி

## நாட்டு எல்லை விரிவாக்கம்

சேதுபதி மன்னர் தன் நாட்டு எல்லையை விரிவாக்கும் நோக்கில் சேதுநாட்டின் வடபகுதி கிழக்குக் கடற்கரை வழியாக அறந்தாங்கி, பட்டுக்கோட்டைச் சீமைகளைக் கடந்து திருவாரூர்ச் சீமை, கள்ளர் சீமை ஆகியவைகளையும் சேதுநாட்டில் இணைத்துச் சேதுநாட்டின் பரப்பை விரிவுபடுத்தினார்.
# திருமலை ரெகுநாத சேதுபதி

## திருப்பணிகள்

இந்த மன்னர் தன் முன்னோர்களைப் போல இராமேஸ்வரம் கோயில் பணிகளில் மிகுந்த அக்கறை காட்டினார். குறிப்பாக இந்தக் கோயிலின் நீண்ட விசாலமான இரண்டாவது பிரகாரத்தினை அமைக்க முடிவு செய்தார். அதன்படி இலங்கை கண்டி இராச்சிய மன்னரின் அனுமதியுடன், திரிகோணமலைக்கு ஸ்தபதிகளையும், கல் தச்சர்களையும் அனுப்பி அங்கேயே திருப்பணிக்கு தேவையான கல்துண்களையும், பொதிகைக் கட்டைகளையும், மூடு பலகைகற்களையும் தயாரித்துப் பெரிய தோணிகளில் இராமேஸ்வரத்திற்குக் கொண்டு வந்து இறக்கி திருப்பணி வேலைகள் செய்தார். இந்தப் பணிகளைக் கண்காணிக்க ஏதுவாக இராமேஸ்வரம் வடக்கு ரத வீதியும், மேற்கு ரத வீதியும் சந்திக்கும் இடத்தில் ஒரு அரண்மனை ஒன்றை தனது இருப்பிடமாக அமைத்தார். ஆண்டில் பெரும்பாலான பகுதியை மன்னர் இந்த மாளிகையிலேயே கழித்தார்.
# திருமலை ரெகுநாத சேதுபதி

## மறைவு

இந்த மன்னர் கி.பி. 1676ல் இராமநாதபுரத்திற்கு அண்மையில் உள்ள திருப்புல்லாணித் திருக்கோயிலின் தேர்த் திருவிழாவில் வடம்பிடித்துப் பெருமாளையும், தாயாரையும் வணங்கிய நிலையில் மரணமடைந்தார்.
# பொது அஞ்சல் அலுவலகம், சென்னை

**சென்னை பொது அஞ்சல் அலுவலகம்** (*General Post Office, Chennai*), சென்னையின், ஜார்ஜ் டவுன், இராஜாஜி சாலையில் 1884 ல் கட்டப்பட்ட ஒரு பழைய கட்டிடத்தில் செயல்படுகிறது. சென்னைக் கடற்கரை புறநகர் ரயில் நிலையத்திற்கு எதிரே அமைந்துள்ள சென்னைப் பொது அஞ்சல் அலுவலகம் சுமார் 23.33 கி.மீ (9.01 சதுர மைல்) பரப்பளவை கொண்டுள்ளது. மேலும், சுமார் 220,000 மக்களுக்கு உதவுகிறது. இது துணை அல்லது கிளை அலுவலகங்கள் ஏதும் கொண்டிருக்கவில்லை.
# பொது அஞ்சல் அலுவலகம், சென்னை

## வரலாறு

1712 இல், ஆளுநர் ஆரிசன் (1711-1717) முதல் கிழக்கிந்திய நிறுவனத்தின் அஞ்சல் சேவையானது *டாக் ரன்னர்* (அஞ்சல் எடுத்துச் செல்பவர்) மூலம் சென்னையிலிருந்து வங்காளத்திற்கு அஞ்சல் எடுத்துச் செல்வதிலிருந்து தொடங்கியது. 1736 வாக்கில், ஒரு அஞ்சல் அமைப்பு முறையின் தேவை சற்று அதிகமாகவே இருந்தது. 1774இல், தனியார் கடிதங்களுக்குக் கட்டணம் வசூலிக்கும் முறை தொடங்கியது. 1785 மற்றும் 1786 ஆம் ஆண்டுகளில் *ஜான் பிலிப் பர்ல்டன்* மற்றும் *தோமஸ் லீவின்* ஆகியோர் சென்னை கிழக்கிந்தியா நிறுவனத்தின் அஞ்சல் விதிகளை ஏற்படுத்துவதற்கும் அஞ்சல் வலையமைப்பை உருவாக்குவதற்கும் ஒரு அதிகார அரசு ஊழியர்களின் கடிதங்களுக்கு இலவசமாகவும், நிறுவனத்தின் ஊழியர்களின் கடிதங்களுக்கு கட்டணம் விதிக்கவும் ஆலோசிக்கப்பட்டது. அரசு இந்த ஆலோசனையை ஏற்றுக் கொண்டு, சென்னையின் முதல் பொது அஞ்சல் அலுவலகம் ஆளுநர் சர் அர்கிபால்ட் காம்ப்பெல் (1786-1790) என்பவர் தலைமையில் நிறுவியது. இவர் இருபால் அனாதை ஆசிரமங்களையும் (செயின்ட் ஜார்ஜ் பள்ளி) உருவாக்கியவர். சென்னையில் பொது அஞ்சல் அலுவலகம் முதன்முதலில் 1786 சூன் 1 அன்று, கடல் வாயிலுக்கு வெளியே, புனித ஜார்ஜ் கோட்டை சதுக்கத்தில் திறக்கப்பட்டது. முதல் பொதுத் தலைமை அஞ்சல் அலுவலராக சர் அர்கிபால்ட்டின் என்பவரும், செயலாளரக *ஏ.எம். காம்ப்பெல்* என்பவரும் நியமிக்கப்பட்டனர். *இராபர்ட் மிட்ஃபோர்டு* துணை தலைமை அஞ்சல் அலுவலராக நியமிக்கப்பட்டார். இந்த அஞ்சல் அலுவலகத்திற்கு ஒரு எழுத்தர், ஐந்து அஞ்சல் பிரிப்பவர்கள், அலுவலக உதவியாளர் மற்றும் பத்து அஞ்சல் எடுத்துச் செல்பவர் போன்ற பதவிகள் வழங்கப்பட்டது. பின்னர், காம்பெல்லுக்குப் பின்னர், *ஆலிவர் கோல்ட்* சென்னையின் முதல் பொதுத் தலைமை அஞ்சல் அலுவலராக நியமிக்கப்பட்டார். இந்திய-சார்செனிக் பாணியில் புதிய கட்டிடத்தை நிறைவு செய்தவுடன், சென்னைஅஞ்சல் அலுவலகம் 1884 ஆம் ஆண்டு ஏப்ரல் மாதத்தில் அதன் சொந்த கட்டித்திற்கு இடம் பெயர்ந்தது. பிரித்தானிய கட்டிட வடிவமைப்பாளர் *இராபர்ட் சிசோலம்* என்பவர் இதனை வடிவமைத்திருந்தார்.
# பொது அஞ்சல் அலுவலகம், சென்னை

## செயல்படும் நேரம்

சென்னை பொது அஞ்சல் நிலையம் திங்கள் முதல் சனிக்கிழமை வரை 8:00 மணி முதல் இரவு 8.30 வரை செயல்படுகிறது. ஞாயிற்றுக்கிழமைகளில், இது 10:00 மணி முதல் மாலை 5 மணி வரை செயல்படுகிறது. வேகப்பதிவு, பதிவு இடுகை, சிப்பமிடுதல், காப்பீடு, இ-பில்லிங் மற்றும் மின்னஞ்சல் இடுகை போன்ற வசதிகள் உள்ளன. சென்னை பொது அஞ்சல் நிலையம் 24 மணி நேர தந்தி அலுவலகத்தைக் கொண்டுள்ளது. தற்போது இந்தியாவில் தந்தி சேவை 2013 ஆம் ஆண்டு ஜூலை 15 முதல் முற்றிலும் நிறுத்தப்பட்டுள்ளது.
# பொது அஞ்சல் அலுவலகம், சென்னை

## மேலும் பார்க்க

- சென்னையின் பாரம்பரியக் கட்டடங்கள்
- சென்னை கட்டடக்கலை
- இந்திய அஞ்சல் துறை
# இலன்முச்சாங்

**இலன்முச்சாங்** (*Lanmuchang சீனம்: 滥 木 厂*) என்பது குயிசூவில் உள்ள ஒரு வரலாற்றுச் சிறப்புமிக்க பாதரசச் சுரங்கமாகும். தென்மேற்கு சீனாவில் ஒரு கனிமப் பட்டை வளாக சுரங்கமாக இலன்முச்சாங் இருந்தது. வெர்மிலியான் சாயம், சீனச் சிவப்பு, சிவப்பு மை, பாதரசம் போன்றவற்றைத் தயாரிப்பதற்குத் தேவையான சின்னபார் என்ற பாதரசக் கனிமம் 2000 ஆண்டுகளாக இங்கிருந்துதான் வெட்டியெடுக்கப்படுகிறது. வரலாற்று நூல்களில் பாதரசத்துடன் தொடர்புடைய இவ்விடம் குயி-சூ , குயிசூ என குறிப்பிடப்பட்டுள்ளது
# மைசூர் மல்லிகே (திரைப்படம்)

**மைசூர் மல்லிகே** *(Mysore Mallige)* என்பது 1992 ஆம் ஆண்டு வெளிவந்த இந்திய கன்னடத் திரைப்படமாகும், இது டி. எஸ். நாகாபர்னா இயக்கி ஸ்ரீஹரி கோடாயால் தயாரிக்கப்பட்டது. இப்படத்தின் கதை 1928 ஆம் ஆண்டின் புகழ்பெற்ற கவிஞர் கே. எஸ். நரசிம்மஸ்வாமி எழுதிய இதே தலைப்பின் அடிப்படையில் அமைந்துள்ளது. கவிதையின் அடிப்படையில் ஒரு கதையை உருவாக்கும் ஒரு முயற்சிதான் இத்திரைப்படம் ஆகும்.  
இந்தத் திரைப்படத்தில் முக்கிய நடிகர்களான கிரிஷ் கர்னாட், சுதாராணி, ஆனந்த், சுந்தர் ராஜ் மற்றும் எச். ஜி. தத்தாத்ரேயா ஆகியோர் நடித்திருந்தனர்.  
இந்த திரைப்படம் வெளியிடப்பட்டபோது நல்ல வரவேற்பைப் பெற்றது. கன்னட மொழியில் சிறந்த திரைப்படத்திற்கான தேசிய திரைப்பட விருதையும் வென்றது இப்படத்தின் பாடலாசிரியர் நரசிம்ம ஸ்வாமி சிறந்த பாடல்களுக்கான தேசிய திரைப்பட விருதைப் பெற்றார். இந்தத் திரைப்படமானது பல கர்நாடகா மாநில திரைப்பட விருதுகளையும் சிறந்த திரைப்படத்தையும் சிறந்த நடிகை மற்றும் பிற தொழில்நுட்ப பிரிவுகளையும் பெற்றது.  
கே. எஸ். நரசிம்ம ஸ்வாமி தனது 101 வது பிறந்த நாள் விழாவில், ஒரு முன்னணி கன்னட இதழுக்கு அளித்த ஒரு பேட்டியில் 1994இல் வெளிவந்த இந்தித் திரைப்படமான *1942: ஏ லவ் ஸ்டோரி* இப்படத்திற்கு உத்வேகம் அளித்தது என்று கூறினார்.
# மைசூர் மல்லிகே (திரைப்படம்)

## கதைச் சுருக்கம்

மைசூரா மல்லிகே, என்பது கன்னட கவிஞர்களில் ஒருவரான கே. எஸ். நரசிம்ம ஸ்வாமி, என்பவர் தனது நிலத்தின் பேரில் கொண்ட அன்பால் ஈர்க்கப்பட்டு கவிதைகளால் நெய்யப்பட்ட ஒரு கதையாகும். கிராமப்புறப் பெண்ணான பத்மா, தேசபக்தியில் ஆர்வமுள்ள மஞ்சு என்பவருடன் காதல் கொண்டுள்ளாள். அவரது தந்தை ஒரு கிராமத்தின் கணக்காளர், கிராமத்தின் நிலப்பிரபுத்துவ அமைப்பில் அவர் ஒரு கருவி, அவர் மஞ்சுவின் நடவடிக்கைகளை எதிர்க்கிறார். அவர் தன்னுடைய மகளின் திருமணத்தை தனது சொந்த விருப்பத்தின் பேரில் ஏற்பாடு செய்ய முயற்சிக்கிறார், ஆனால் பத்மாவும் மஞ்சுவும் ஒரு வளையல் விற்பனையாளரான சென்னையாவின் உதவியுடன் இணைகின்றனர். தேசியவாதிகளுடன் தொடர்பு கொண்டிருக்கும் சென்னையாவை காப்பாற்றும் ஒரு முயற்சியில், மஞ்சு காயமடைந்து அவரை இழந்து விடுகிறார். கவிஞரது படைப்புகளை பின்னர் மஞுசுவின் மனைவி (பத்மா) வெளியிடுகிறார். இறுதியில் புத்தக வெளியீட்டு விழாவில் பத்மா மற்றும் மஞ்சு இருவரும் மகிழ்ச்சியுடன் இணைகின்றனர்.
# மைசூர் மல்லிகே (திரைப்படம்)

## நடிகர்கள்

- பத்மாவின் தந்தையாக கிரிஷ் கர்னாட்
- பத்மாவாக சுதாராணி
- மஞ்சுவாக ஆனந்த்
- சுந்தர் ராஜ்
- ஹெச். ஜி. தத்தத்ரேயா
- ஷங்கர் ராவ்
- காசர்கோடு சின்னா
- கிஷோரி பல்லால்
- பங்கஜா
- ஸ்ரீபதி பல்லால்
- ஷிமோகா வெங்கடேஷ்
# மைசூர் மல்லிகே (திரைப்படம்)

## ஒலிப்பதிவு

இசையமைப்பாளர் சி. எஸ். அஷ்வத் இசையமைத்த இப்படத்தின் அனைத்து பாடல்களும் கவிஞர் கே.எஸ்.நரசிம்ம ஸ்வாமியின் இலக்கியத் தொகுப்பிலிருந்து எடுத்தாளப்பட்டது. இதில் 9 பாடல்கள் அமைந்திருந்தன.
# மைசூர் மல்லிகே (திரைப்படம்)

## விருதுகள்

இந்தப் படம் அதன் வெளியிட்டதிலிருந்து பின்வரும் விருதுகளை வென்றுள்ளது.  
; 39 வது தேசிய திரைப்பட விருதுகள்  
- கன்னடத்தில் சிறந்த திரைப்படத்திற்கான தேசிய திரைப்பட விருது
- வெள்ளி தாமரை விருது - சிறந்த பாடலாசிரியர் - கே.எஸ் நரசிம்மஸ்வாமி  
; 1991-92 கர்நாடகா மாநில திரைப்பட விருதுகள்  
- இரண்டாவது சிறந்த திரைப்படம்
- சிறந்த நடிகை - சுதாராணி
- சிறந்த ஒளிப்பதிவாளர் - பி.சி. கௌரிசங்கர்
- சிறந்த ஒலிப்பதிவு - அரவிந்த கிகல் மற்றும் கே. எஸ். கிருஷ்ணமூர்த்தி
- சிறந்த ஆசிரியர் - சுரேஷ் அர்ஸ்  
; 40 வது பிலிம்ஃபேர் விருதுகள் தென்  
- சிறந்த திரைப்படம் - கன்னடம்
- சிறந்த இயக்குநர் - கன்னடம் - டி. எஸ். நாகாபரனா
- சிறந்த நடிகை - கன்னடம் - சுதாராணி
- சிறந்த இசை இயக்குநர் - கன்னடம் - சி. அஷ்வத்  
; இந்த படம் IFFI 1992 பனோரமா பிரிவில் திரையிடப்பட்டது.
# தரிசனம் (சமயம்)

, விமானம் அல்லது கோபுரம், மூர்த்தி (கடவுளின் உருவம்) ஆகியவற்றைப் பார்ப்பதாகும். ஆந்திரப் பிரதேசத்தின் சாளுக்கிய குமாரராம பீமேஸ்வரா கோவிலில் தரிசனம்.]]  
**தரிசனம்** (*Darśana*) என்பது தெய்வத்தை அல்லது புனித நபர் ஒருவரைப் பார்க்கும் ஒரு புனிதமான பார்வையாகும். இந்து மெய்யியலில் சமத்துவமின்மை மற்றும் ஆன்மீக மற்றும் சமுதாய விஞ்ஞானத்தில் ஆறு இலக்கியப் பாடசாலைகள் உள்ளதென தெரிவிக்கிறது.
# தரிசனம் (சமயம்)

## சொற்பிறப்பு

*தர்சனா* அல்லது *தரிசனம்* என்ற , இந்த வார்த்தை *திரிஷ்*, பார்க்க, பார்வை, தோற்றம் அல்லது பார்வை போன்ற சமசுகிருத வார்த்தையிலிருந்து வந்திருக்கிறது.
# தரிசனம் (சமயம்)

## இந்து மதம்

தரிசனம் என்பது இந்து மத தத்துவத்தின் பாரம்பரிய முறைப்படி இது ஆறு அமைப்புகள் கொண்ட தரிசனம் என அழைக்கப்படுகின்றது.
# தரிசனம் (சமயம்)

## மகாயான பௌத்தத்தில்

மகாயான பௌத்தத்தில் உள்ள "தரிசனத்தின்" முக்கியத்துவத்தைப் பற்றி *பால் ஹாரிஸன்* இவ்வாறு எழுதுகிறார்: 'இரண்டாம் நூற்றாண்டில் ... புத்தரின் பார்வை (புத்த-தரிசனம்) மற்றும் தருமம் (தர்மம்-சிரவணம்) பயிற்சியாளர்களுக்கான தீர்க்கமான முக்கியத்துவம், அவர்கள் (தியாக வாழ்வு) "துறவிகள" அல்லது வீடுகளை கைவிட்டுவிட வேண்டும் என்பதாகும். அபிதர்மா என்பதில் திட்டமிட்ட தொகுப்புகளின் சூத்திரங்கள் தரிசனம் எனக் குறிப்பிடுகிறது. அதாவது தரிசனங்கள் என்பதாகும். இந்திய மகாயான தத்துவவாதிகள் வசுபந்து மற்றும் அசங்கர் விடுதலைக்கு ஐந்து பாதைகள் இருப்பதாக ஒப்புக் கொண்டனர். இதில் மூன்றாவது தரிசன வழியாகும். (பார்க்கும் பாதை).  
மத்தியமிகம் என்ற மகாயான புத்த பள்ளியின் முக்கியமான தத்துவவாதி நாகார்ச்சுனர், என்பவர் தத்துவமே தரிசனம் என்று எழுதினார் (தத்வம் -தரிசனம்/ உண்மை).
# இராஜ சூரிய சேதுபதி

**இராஜ சூரிய சேதுபதி** என்பவர் இராமநாதபுரம் சமஸ்தான மன்னராவார். இவர் திருமலை ரெகுநாத சேதுபதிக்கு அடுத்து ஆட்சிக்கு வந்து ஆட்சிபுரிந்தார். இவர் திருமலை ரெகுநாத சேதுபதியின் சகோதரர் ஆதிநாராயணத் தேவரின் மகனாவார்.  
திருமலை ரெகுநாத சேதுபதி மன்னர் ஆண்வாரிசு இல்லாமல் இறந்து போனதால் அவரின் சகோதரர் ஆதிநாராயணத் தேவரின் மகன் இராஜ சூரியத் தேவர் சேதுபதியாகப் பட்டமேற்றார். இவரது ஆட்சிக்காலம் மிகக்குறுகியதாக ஆறுமாதங்களுக்குள் முடிவுற்றது. இவர் மன்னராக இருந்தபோது தஞ்சாவூரில் இருந்த அழகிரி நாயக்கருக்கும் திருச்சியிலிருந்த சொக்கநாத நாயக்கருக்கும் ஏற்பட்ட பூசலில் தலையீடு செய்து சமரசம் செய்ய முயன்ற போது தஞ்சைத் தளவாய் வேங்கட கிருஷ்ணப்ப நாயக்கரால் கைது செய்யப்பட்டு திருச்சியில் கொலை செய்யப்பட்டார்.  
இராமநாதபுரம் நகருக்குத் தெற்கேயுள்ள சக்கரக் கோட்டைக் கண்மாயின் தென் கிழக்கு மூலையில் உள்ள கலுங்கும் அதனை அடுத்துள்ள சிற்றுாரும் இவரது பெயரால் இராஜசூரியமடை என்று வழங்கப்பட்டு வருகின்றன.
# முத்து வயிரவநாத சேதுபதி

**முத்து வயிரவநாத சேதுபதி** என்பவர் இராமநாதபுரம் சமஸ்தான மன்னராவார். இவர் இரகுநாத கிழவன் சேதுபதிக்கு அடுத்து ஆட்சிக்கு வந்தவராவார். இவர் ரெகுநாத கிழவன் சேதுபதியின் தங்கை மகனான திருஉத்திரகோச மங்கை கடம்பத்தேவர் என்பவரின் மகனாவார்.  
இரகுநாத கிழவன் சேதுபதி மன்னருக்கு *ரணசிங்கத் தேவர்*, *பவானிசங்கரத் தேவர்* என்ற இரு ஆண் மக்கள் இருந்தனர் என அறியப்படுகிறது. கி.பி. 1702ல் சேதுபதி மன்னருக்கும் மதுரை அரசி இராணி மங்கம்மாவிற்கும் ஏற்பட்டப் போரில் ரணசிங்கத் தேவர் வீரமரணம் அடைந்தார் என்றும் தெரியவருகிறது. அடுத்த மகனான பவானிசங்கரத்தேவர் சேதுபதி மன்னருக்கும் செம்பிநாட்டு மறக்குல பெண்மணிக்கும் பிறக்காதவர் என்பதால், இராமநாதபுரம் அரண்மனை மரபின்படி அவரது அரசு உரிமை மறுக்கப்பட்டது.  
இதையடுத்து ரெகுநாத கிழவன் சேதுபதியின் தங்கையின் பெயரனான முத்துவயிரவநாத சேதுபதி இராமநாதபுரம் மன்னராகத் தேர்வு செய்யப்பட்டார். கி.பி. 1713 வரை ஆட்சி செய்த இவரது ஆட்சிக் காலத்தை குறிக்கும் இரண்டு செப்பேடுகள் கிடைத்துள்ளன. முதலாவது செப்பேடானது கி.பி. 1710ல் செவ்விருக்கை நாட்டு அழகன் குளத்தை அடுத்து பின்னாணியாரேந்தல் ஊரினை அழகன்குளம் மூர்த்தி மடத்துக்கு வழங்கியது குறித்தது. இரண்டாவதாக கி.பி. 1711ல் இராமாயண பிரசங்க சேவையினைப் பாராட்டி மேலச்செல்வனுர் சர்க்கரைப் புலவருக்கு உளக்குடி, கோடாகுடி என்ற இரண்டு ஊர்களை வழங்கியது குறித்தது ஆகும். ஆனால் இவரது ஆட்சியானது நீண்டகாலம் தொடராமல் போனது. என்ன காரணத்தினால் இவரது ஆட்சி மேலும் தொடரவில்லை என்பதை அறிந்து கொள்வதற்கான ஆவணங்கள் கிடைக்கப்பெறவில்லை. சேதுபதி மன்னர்களது பல வரலாறுகளில் கிழவன் ரெகுநாத சேதுபதியை அடுத்து கி.பி. 1710-ல் முத்து விஜய ரகுநாத சேதுபதி சேதுநாட்டு மன்னரானார் என்ற செய்தி கொடுக்கப்பட்டுள்ளது. இவரைப் பற்றிக் குறிப்பிடப்படவில்லை.
# சுவப்னா பர்மன்

**சுவப்னா பர்மன்** (**Swapna Barman**) (பிறப்பு:29 அக்டோபர் 1996), இந்தியாவின் எண்வகை தடகள விளையாட்டு வீரங்கனை ஆவார். இவர் ஜகார்த்தாவில் நடைபெற்ற 2018 ஆசிய விளையாட்டுப் போட்டிகளில், மகளிர் பிரிவில் ஹெப்டதலான் விளையாட்டில் தங்கப்பதக்கம் வென்ற முதல் இந்திய மகளிர் தடகள வீராங்கனை ஆவார்.  
இந்தியாவில் புவனேசுவரத்தில் நடைபெற்ற 2017 ஆசிய தடகள போட்டியில் முதலிடத்தில் வென்றவர்.
# சுவப்னா பர்மன்

## தனிப்பட்ட வாழ்க்கை

பர்மன் 1996 இல் மேற்கு வங்காளத்தின் சல்பைகுரிக்கு அருகிலுள்ள கோசுபரா கிராமத்தில் ஒரு ஏழைக் குடும்பத்தில் பிறந்தார். சுவப்னா பிறக்கும் போதே இரு கால்களிலும் ஆறு விரல்களுடன் பிறந்தார். இதனால் தனது கால்களுக்கு பொருத்தமான காலணிகள் கிடைக்காமல் அவதிப்பட்டார். இவர் இந்திய விளையாட்டு ஆணையத்தின் கொல்கத்தா வளாகத்தில் பயிற்சி பெறுகிறார். 2016 ஆம் ஆண்டில், ராகுல் டிராவிட் தடகள வழிகாட்டித் திட்டத்தின் மூலம் இவருக்கு ஆதரவளிக்கப்பட்டது. 2017 ஆசிய தடகள சாம்பியன் போட்டிகளில் பெண்கள் ஹெப்டத்லான் இறுதி நிகழ்வின் போது பார்மன் மயங்கி சரிந்தார். இருப்பினும் பர்மன் தனது பல தனிப்பட்ட சாதனைகளை முறியடித்து, முந்தைய ஆறு நிகழ்வுகளில் இருந்து தங்கம் வெல்வதற்கு போதுமான புள்ளிகளைப் பெற்றிருந்தார்.  
2020 ஆம் ஆண்டில், இவர் நிதியுதவியை இழந்தார், ஆனால் மேற்கு வங்காளத்தில் உள்ள தனது வீட்டில் தொடர்ந்து பயிற்சி செய்வதாக கூறினார். பர்மன் 2021 பெடரேஷன் கோப்பை சீனியர் தடகள சாம்பியன் போட்டிகளில் ஹெப்டத்லானில் தங்கம் வென்றார். மேலும் 2022 இல் தேசிய விளையாட்டுப் போட்டிகளில் பங்கேற்றார். இதில் ஹெப்டத்லான் மற்றும் உயரம் தாண்டுதல் ஆகிய விளையாட்டுக்களில் இரண்டு தங்க பதக்கங்களை வென்றார்.
# சுவப்னா பர்மன்

## இதனையும் காண்க

- ஹெப்டதலான்
# ஹெப்டதலான்

**ஹெப்டதலான்** (*Heptathlon*) இது ஏழு வகையான வேறுபட்ட தடகள விளையாட்டுகளுடன் கூடியது.  
ஹெப்டதலான் தடகள விளையாட்டுப் போட்டிகள், மகளிர் மற்றும் ஆடவர்களுக்கு தனித்தனி பிரிவுகள் உள்ளது.